वित्तमंत्री से की मांग टाइमवार केस की समय सीमा बढ़ाए विभाग
इंदौर| कमर्शियल टैक्स विभाग ने टाइमवार प्रकरण निपटाने के लिए 31 दिसंबर की तारीख तय की है, लेकिन अभी भी डिप्टी कमिश्नर से लेकर असिस्टेंट टैक्स ऑफिसर तक के पास 1.20 लाख प्रकरण लंबित हैं। इसे लेकर मप्र टैक्स लॉ बार एसोसिएशन के पदाधिकारियों ने गुरुवार को वित्तमंत्री जयंत मलैया के साथ भोपाल में मुलाकात की और समय सीमा बढ़ाने की मांग की। एसोसिएशन के अध्यक्ष अश्विन लखोटिया, सचिव मनीष त्रिपाठी, एसोसिएशन की वाणिज्यिक कर समिति के चेयरमैन मुनिंदर वैद्य व अन्य पदाधिकारी प्रतिनिधिमंडल में शामिल थे। लखोटिया ने बताया कि वित्तमंत्री ने शनिवार को प्रमुख सचिव और कमिश्नर से इस संबंध में चर्चा करने के बाद फैसला लेने की बात कही है।
awa_Deva hin_Deva